RPC เตรียมประกาศกำไร Q1/58 ไม่ต่ำกว่า 200 ล้าน!
RPC อยู่ในระหว่างเตรียมการประกาศผลประกอบการในไตรมาส 1/58 ซึ่งคาดว่าบริษัทจะมีกำไรเพิ่มขึ้นมากหลังจากที่บริษัทได้มีการเข้าลงทุนใน SAMCO ซึ่งจะบันทึกเข้าเป็นเงินลงทุนเพื่อขาย
14 พ.ค. 2558

ผู้สื่อข่าวรายงาน ได้เกิดกระแสข่าวว่าบริษัท อาร์พีซีจี จำกัด (มหาชน) หรือ RPC ผู้ดำเนินธุรกิจจัดจำหน่ายน้ำมันสำเร็จรูปทั้งเบนซิน ดีเซล แก๊สโซฮอล์ ผ่านสถานีบริการน้ำมันเพียว อยู่ในระหว่างเตรียมการประกาศผลประกอบการในไตรมาส 1/58 ซึ่งคาดว่าบริษัทจะมีกำไรเพิ่มขึ้นมากหลังเข้าลงทุนในบริษัท สัมมากร จำกัด (มหาชน) หรือ SAMCO
ทั้งนี้คาดว่า บริษัทจะประกาศกำไรในไตรมาสดังกล่าวไม่น้อยกว่า 200 ล้านบาท พร้อมล้างขาดทุนสะสมได้ในไตรมาส 1 นี้ทันที อนึ่งก่อนหน้านี้ RPC ได้เข้าลงทุนในหุ้น SAMCO เพิ่มเป็นสัดส่วน 48.25% จากเดิมที่ 25.25% โดยเป็นผู้ถือหุ้นใหญ่อันดับ 1 ของ SAMCO
ขณะที่ราคาหุ้น RPC ณ เวลา 16.06 น. อยู่ที่ 1.17 บาท บวก 0.07 บาท หรือ 6.36% ราคาสูงสุด 1.18 บาท ราคาต่ำสุด 1.10 บาท มูลค่าซื้อขายที่ 13.48 ล้านบาท